ครม.ไฟเขียวแก้พรบ.ออมสิน
ครม.อนุมัติแก้ พ.ร.บ.ออมสิน เปิดทางให้ใช้เงินกองทุนแบงก์รัฐมาเพิ่มทุนได้และให้อำนาจคณะกรรมการอนุมัติงบรายจ่ายประจำปีได้
23 มี.ค. 2559

ครม.อนุมัติแก้ พ.ร.บ.ออมสิน เปิดทางให้ใช้เงินกองทุนแบงก์รัฐมาเพิ่มทุนได้และให้อำนาจคณะกรรมการอนุมัติงบรายจ่ายประจำปีได้
นายวิสุทธิ์ ศรีสุพรรณ รมช.คลัง เปิดเผยว่า คณะรัฐมนตรี (ครม.) มีมติเห็นชอบในหลักการปรับปรุงแก้ไขร่างพระราชบัญญัติธนาคารออมสิน พ.ศ. 2489 เพื่อให้สอดคล้องกับการทำงานในปัจจุบัน โดยมีสาระสำคัญ ได้แก่ การกำหนดให้ธนาคารออมสินสามารถได้รับจัดสรรเงินจากกองทุนพัฒนาระบบสถาบันการเงินเฉพาะกิจ (แบงก์รัฐ) หรือจากแหล่งอื่นหากมีเหตุจะต้องเพิ่มเงินกองทุนให้เพียงพอ จากเดิมที่ข้อกำหนดของกองทุนพัฒนาแบงก์รัฐ กำหนดให้ธนาคารออมสินเป็นผู้ใส่เงินสมทบเข้ากองทุนที่อัตราไม่เกิน 0.18% ของฐานเงินฝากเท่านั้น
ทั้งนี้ ที่ประชุม ครม.เห็นชอบให้การใช้เงินในกองทุนแบงก์รัฐของธนาคารออมสิน ต้องได้รับความเห็นชอบจากรัฐมนตรีเรื่องวัตถุประสงค์การใช้เงินและวงเงินที่ต้องการใช้ก่อนด้วย
นอกจากนี้ ยังได้แก้ไขบทบัญญัติการอนุมัติเงินงบประมาณรายจ่ายประจำปีเป็นอำนาจของคณะกรรมการธนาคาร จากเดิมให้เป็นอำนาจของ รมว.คลัง เนื่องจากเห็นว่าเป็นเรื่องเกี่ยวกับการดำเนินงานภายในของธนาคาร เพื่อความคล่องตัวในการบริหารจัดการ และแก้ไขบทบัญญัติการประกาศฐานะทางการเงินและงบดุล จากเดิมเป็นอำนาจของ รมว.คลัง ให้เป็นอำนาจของคณะกรรมการธนาคารเช่นเดียวกัน โดยให้สำนักงานการตรวจเงินแผ่นดิน (สตง.) เป็นผู้สอบบัญชีธนาคารภายใน 6 เดือน หลังปีถัดไป และให้คณะกรรมการธนาคารประกาศงบดุลตามที่ผู้สอบบัญชีรับรองแล้วได้เองเพื่อความคล่องตัว
สำหรับยอดเงินฝากคงค้างของแบงก์รัฐทั้งระบบ ณ สิ้นปี 2558 อยู่ที่ 4.098 ล้านล้านบาท มีเงินที่ต้องนำส่งเงินเข้ากองทุนรวมทั้งหมดปีนี้กว่า 7,200 ล้านบาท